

**HR**

Bruxelles, 7. listopada 2022.

|  |
| --- |
| **572. PLENARNO ZASJEDANJE****21. i 22. rujna 2022.****SAŽETAK USVOJENIH MIŠLJENJA, REZOLUCIJA I INFORMATIVNIH/EVALUACIJSKIH IZVJEŠĆA**  |
| Ovaj dokument dostupan je na službenim jezicima na internetskim stranicama EGSO-a na sljedećoj adresi:<https://www.eesc.europa.eu/en/our-work/opinions-information-reports/plenary-session-summaries>Navedenim mišljenjima možete pristupiti na internetu putem tražilice EGSO-a:<https://dmsearch.eesc.europa.eu/search/opinion> |

Sadržaj

[1. **STRUČNA SKUPINA ZA EKONOMSKU I MONETARNU UNIJU TE EKONOMSKU I SOCIJALNU KOHEZIJU** 3](#_Toc116487580)

[2. **STRUČNA SKUPINA ZA ZAPOŠLJAVANJE, SOCIJALNA PITANJA I GRAĐANSTVO** 11](#_Toc116487581)

[3. **STRUČNA SKUPINA ZA PROMET, ENERGIJU, INFRASTRUKTURU I INFORMACIJSKO DRUŠTVO** 16](#_Toc116487582)

[4. **JEDINSTVENO TRŽIŠTE, PROIZVODNJA I POTROŠNJA** 22](#_Toc116487583)

[5. **STRUČNA SKUPINA ZA POLJOPRIVREDU, RURALNI RAZVOJ I OKOLIŠ** 28](#_Toc116487584)

[6. **VANJSKI ODNOSI** 30](#_Toc116487585)

[7. **SAVJETODAVNO POVJERENSTVO ZA INDUSTRIJSKE PROMJENE** 31](#_Toc116487586)

# **STRUČNA SKUPINA ZA EKONOMSKU I MONETARNU UNIJU TE EKONOMSKU I SOCIJALNU KOHEZIJU**

* ***Socijalna taksonomija – izazovi i prilike***

|  |  |
| --- | --- |
| **Izvjestitelj:** | Judith VORBACH (Skupina radnika – AT) |
| **Referentni dokument/i:**  | samoinicijativno mišljenjeEESC-2022-00721-00-00-AC |

**Ključne točke**

EGSO:

* poziva Komisiju da objavi zakašnjelo izvješće u kojem se opisuju odredbe koje bi bile nužne za proširenje područja primjene taksonomije održivosti EU-a na „druge ciljeve održivosti, kao što su socijalni ciljevi”, kako se traži u Uredbi o taksonomiji;
* zalaže se za operativno održivu i konceptualno utemeljenu socijalnu taksonomiju kako bi se ostvarile prilike i istodobno svladavali izazovi. Taksonomija EU-a trebala bi biti usklađena sa sveobuhvatnim pristupom uključujući ekološku i socijalnu održivost;
* smatra da su minimalne zaštitne mjere iz Uredbe dobrodošle, ali nisu dovoljne da osiguraju socijalnu održivost za radnike, potrošače i zajednice;
* smatra da je financiranje socijalne skrbi kroz državnu potrošnju i dalje ključno. Ipak, socijalna taksonomija mogla bi osigurati smjernice za ulaganja s pozitivnim socijalnim učincima;
* preporučuje da se socijalna taksonomija uključi u okvir za održivo financiranje i da se posebno utvrdi veza s planiranom Direktivu o korporativnom izvješćivanju o održivosti;
* uvjeren je da bi dobro osmišljena socijalna taksonomija doprinijela borbi protiv lažnog socijalnog oglašavanja;
* preporučuje da se počne s jednostavnim i jasnim smjernicama, da se osiguraju jednostavni i transparentni postupci te da se postupno nadopunjavaju;
* smatra da bi taksonomija EU-a trebala biti zlatni standard koji odražava višu razinu ambicije od one predviđene zakonodavstvom;
* pozdravlja predložene ciljeve Platforme, a to su dostojanstven rad, odgovarajući životni standard te uključive i održive zajednice;
* preporučuje upućivanje na europski stup socijalnih prava i ciljeve održivog razvoja. Poštovanje ljudskih i radničkih prava također mora biti uvjet;
* smatra da bi poštovanje kolektivnih ugovora i mehanizama suodlučivanja u skladu s odgovarajućim nacionalnim i europskim pravom trebalo biti uključeno u načelo nenanošenja bitne štete;
* potiče zakonodavce da socijalne partnere i organizacije civilnog društva u potpunosti uključe u osmišljavanje socijalne taksonomije;
* uvjeren je da je uspjeh taksonomije povezan s njezinom vjerodostojnošću, a uključene aktivnosti moraju zadovoljiti široko prihvaćenu definiciju održivosti;
* želi istaknuti daljnje prednosti povezane sa socijalnom taksonomijom:
1. treba podržati sve veću potražnju za socijalno usmjerenim ulaganjima uvođenjem pouzdane taksonomije koja je ujedno usklađen koncept za mjerenje socijalne održivosti;
2. taksonomija bi mogla pomoći u smanjivanju rizika uzrokovanih društveno štetnim aktivnostima;
3. transparentnost je ključna za učinkovitost tržišta kapitala, a mogla bi pridonijeti i socijalnom unutarnjem tržištu kako je navedeno u članku 3. UFEU-a;
4. EU bi trebao razvijati svoje prednosti i nastojati postati uzor i predvodnik ekološke i socijalne održivosti;
* također ističe izazove i moguća rješenja:
1. nepoštovanje taksonomije ne smije se smatrati štetnim;
2. definicija onoga što treba uključiti u taksonomiju bit će kontroverzna, ali upravo bi zbog toga definicija trebala podlijegati demokratskom donošenju odluka;
3. socijalna taksonomija mogla bi dovesti do dodatnih zahtjeva za izvješćivanje, koji se mogu svesti na najmanju moguću mjeru upućivanjem na povezana zakonodavstva kao što je, na primjer, Direktiva o korporativnom izvješćivanju o održivosti.

|  |  |
| --- | --- |
| ***Kontakt:*** | *Gerald KLEC* |
| *Telefon:* | *00 32 2 546 99 09* |
| *e-adresa:* | *Gerald.Klec@eesc.europa.eu* |

* ***Evaluacija Europskog fonda za strateška ulaganja 2.0***

|  |  |
| --- | --- |
| **Izvjestitelj:** | Javier DOZ ORRIT (Skupina radnika – ES) |
| **Suizvjestiteljica:** | Elena-Alexandra CALISTRU (Skupina organizacija civilnog društva – RO) |
|  |
| **Referentni dokument:**  | (evaluacijsko izvješće)EESC-2022-01290-00-00-RE |

**Ključne točke**

EGSO:

* naglašava da se svi dionici s kojima je provedeno savjetovanje slažu s time da su rezultati EFSU-a bili vrlo pozitivni u smislu njegove sposobnosti da mobilizira znatne količine ulaganja, čime je pomogao smanjiti ozbiljni manjak ulaganja u EU-u nakon velike recesije;
* napominje da bi trebalo promicati uključivanje socijalnih partnera i organizacija civilnog društva u pokretanje i provedbu programa ulaganja EU-a, osobito programa InvestEU;
* smatra da je uključenost organiziranog civilnog društva potrebno osigurati i na nacionalnoj razini, i to uspostavom savjetodavnih odbora koje čine organizacije koje predstavljaju socijalne partnere i civilno društvo, kao i relevantna tijela, EIB i financijske institucije;
* smatra da je važno, prema potrebi, ojačati tehničke kapacitete javnih uprava;
* ističe da su sudionici posjetâ u svrhu utvrđivanja činjenica izrazili potrebu da EU zadrži i ojača svoju predanost promicanju ulaganja i njihovom usmjeravaju na postizanje ciljeva zelenog plana i digitalne transformacije, uz pravedne tranzicije, kao i na jačanje socijalne kohezije;
* ističe da su se organizacije civilnog društva s kojima je provedeno savjetovanje složile da je potrebno ojačati komplementarnost i sinergije između programa InvestEU i drugih programa ulaganja EU-a;
* napominje da većina organizacija civilnog društva s kojima je provedeno savjetovanje smatra da je potrebno uvesti instrumente za procjenu učinka koji ti programi imaju na radne i životne uvjete pojedinaca i zajednica te na konvergenciju među regijama;
* ističe da bi detaljniji podaci o financijskim, ekonomskim i socijalnim rezultatima ulaganja u okviru EFSU-a i InvestEU-a mogli pridonijeti unapređenju djelotvornosti tih programa. Potrebno je osmisliti instrumente za točnije mjerenje dodatnosti;
* poziva Komisiju i EIB da razmotre načine za promicanje sinergija programa InvestEU sa strukturnim i kohezijskim fondovima kako bi se otklonila pristranost prema razvijenijim regijama utvrđena tijekom provedbe EFSU-a;
* napominje da su se organizacije civilnog društva složile da bi MSP-ovi i poduzeća socijalne ekonomije trebali dobiti prednost kad je posrijedi financiranje sredstvima InvestEU-a. Potrebno je promicati kapacitete tih poduzeća za potpuno sudjelovanje u glavnim linijama ulaganja koje potiče EU, što bi se moglo ostvariti s pomoću ESCU-a i EPPU-a. Od ključne je važnosti na europskoj razini utvrditi homogenu definiciju MSP-ova, poduzeća srednje tržišne kapitalizacije i poduzeća socijalne ekonomije, čime bi se pojednostavile administrativne formalnosti kako bi se smanjilo administrativno opterećenje za manja poduzeća;
* ističe da se, neovisno o različitim razinama upotrebe ESCU-a i EPPU-a u provedbi EFSU-a u raznim zemljama, oba instrumenta smatraju korisnima i da ih treba ojačati;
* smatra da bi tijekom provedbe programa InvestEU trebalo ojačati transparentnost i vidljivost.

|  |  |
| --- | --- |
| ***Kontakt:*** | *Krisztina Perlaky-Toth* |
| *Telefon:* | *00 32 2 546 97 40* |
| *e-adresa:* | *Krisztina.PerlakyToth@eesc.europa.eu* |

* ***Financiranje Fonda za klimatsku prilagodbu iz Kohezijskog fonda i instrumenta Next Generation EU***

|  |  |
| --- | --- |
| **Izvjestitelj:** | Ioannis VARDAKASTANIS (Skupina organizacija civilnog društva – EL) |
| **Suizvjestiteljica:** | Judith VORBACH (Skupina radnika – AT) |
|  |  |
| **Referentni dokument/i:** | samoinicijativno mišljenjeEESC-2022-00743-00-00-AC |

**Ključne točke**

EGSO:

* Priznaje da Europska unija (EU) poduzima značajne korake u borbi protiv klimatskih promjena i smanjenju emisija stakleničkih plinova. Dugoročni plan klimatske, okolišne i energetske politike EU-a usmjeren je na sprječavanje najgorih posljedica klimatske krize s kojom se naš planet suočava.
* Naglašava da unatoč velikoj predanosti EU-a, posljedice klimatskih promjena i nestašice resursa, nažalost, već izlaze na vidjelo. Stoga se moramo prilagoditi novim okolnostima s kojima se prije nismo susretali.
* Ističe da smo se od 2021. suočili s dvjema vrlo značajnim krizama koje su pokazale da mehanizmi financiranja EU-a nisu prilagođeni za odgovor na te krize. Prva je razaranje uzrokovano poplavama i požarima diljem Europe tijekom ljeta 2022. Druga je aktualna energetska kriza i potreba za energetskom autonomijom EU-a do koje je dovela ruska invazija na Ukrajinu 2022.
* Napominje da je raspoloživi godišnji proračun Fonda solidarnosti Europske unije (FSEU-a) umanjen zbog troškova naknade štete koju su izazvale nedavne prirodne katastrofe te da ga treba drastično povećati. Financiranje EU-a za prelazak na zelenu energiju osjetno je veće, no u njemu se ne uzima u obzir hitnost aktualnih potreba EU-a za energetskom autonomijom i golem rizik od energetskog siromaštva.
* Smatra da je EU-u potreban novi mehanizam financiranja u okviru kojega se državama članicama u hitnim situacijama, kao što su one gore navedene, može ponuditi neposredna i značajna pomoć. Stoga EGSO predlaže osnivanje novog Fonda za klimatsku prilagodbu. Financiranje bi se trebalo preusmjeriti iz postojećih fondova EU-a, konkretno iz Kohezijskog fonda i Mehanizma za oporavak i otpornost, no njime bi trebalo upravljati na pojednostavnjen i dosljedan način putem tog novog fonda.
* Smatra da bi modernizacija uvjeta financiranja mogla uključivati i proširenje područja primjene, unaprjeđenje postojećih programa i razmatranje instrumenta Next Generation EU kao predloška za novi instrument financiranja.
* Savjetuje Komisiji da razmotri jačanje Fonda za klimatsku prilagodbu kroz poticanje privatnih ulaganja i doprinosa. Kad je riječ konkretno o prirodnim katastrofama, i Komisija i države članice trebale bi uložiti napore u povećanje i pojednostavljenje pokrivenosti osiguranjem te iskoristiti sustav osiguranja kao sredstvo za izravno financiranje usmjereno na poboljšanje otpornosti na klimatske promjene, posebno u rizičnim područjima, kako bi se smanjilo oslanjanje na financijsku potporu EU-a.
* Predlaže da Fond za klimatsku prilagodbu bude prilagodljiv i fleksibilan te spreman za odgovor na nove krize i krize koje će se javiti u idućim godinama i desetljećima.
* Naglašava da je ključno da rad Fonda za klimatsku prilagodbu, koji će biti usmjereniji na brze i hitne odgovore, bude usklađen sa sveobuhvatnim klimatskim, okolišnim i energetskim politikama EU-a, čime će se dugoročno smanjiti ovisnost o odgovorima na hitne situacije i zaštititi čovječanstvo, kao i priroda.

|  |  |
| --- | --- |
| ***Kontakt:*** | *Georgeos Meleas* |
| *Telefon:* | *00 32 2 546 97 95* |
| *e-adresa:* | Georgeos.Meleas*@eesc.europa.eu* |

* ***Tematska partnerstva na temelju sporazuma iz Ljubljane***

|  |  |
| --- | --- |
| **Izvjestitelj:** | David SVENTEK (Skupina poslodavaca– CZ) |
| **Suizvjestitelj:** | Florian MARIN (Skupina radnika – RO) |
| **Referentni dokument/i:** | razmatračko mišljenje na zahtjev češkog predsjedništva VijećaEESC-2022-01206-00-00-AC |

**Ključne točke**

EGSO:

* čvrsto podupire izjave sadržane u Sporazumu iz Ljubljane o planu EU-a za gradove, a posebno pozdravlja snažnu usredotočenost na partnerstvo te višerazinske i višedioničke pristupe u održivom urbanom razvoju;
* smatra da bi tematska partnerstva trebala bi dovesti do opipljivih i održivih mjera i rezultata koji traju dulje od samih partnerstava. Trebalo bi sustavno razmatrati mogućnost prijenosa rezultata u druge države članice, regije, gradove ili sektore;
* ističe da bi se veza između plana EU-a za gradove i kohezijske politike mogla ojačati. Iako su to dvije različite politike i inicijative s različitim ciljevima koji se temelje na različitim okvirima, među njima bi trebala postojati sinergija;
* smatra da kriteriji za odabir partnera za tematska partnerstva moraju biti konkretniji, otvoreniji i uključiviji. U postupku odabira ne bi se smjela zanemariti mogućnost da socijalni partneri i organizacije civilnog društva sudjeluju u tom procesu zajedno s gradskim tijelima.
* smatra da radnim uvjetima, predvidivosti karijere te pristupu visokokvalitetnim radnim mjestima, jednakim mogućnostima i primjerenim plaćama trebalo bi pristupati na transverzalni način. Trebalo bi uzimati u obzir sve vrste dijaloga i savjetovanja s dionicima, kao što su socijalni dijalog, građanski dijalog i savjetovanja s građanima;
* predlaže da se u obzir uzimaju pristup odozdo prema gore, tematski klasteri, tematske mreže i mreže za razvoj prilagođenih i lokaliziranih rješenja, uz mogućnost korištenja postojećih tematskih i gradskih mreža, posebno za male i srednje gradove;
* napominje da bi se mogla ojačati uloga EGSO-a u upravljanju planom EU-a za gradove i Sporazumom iz Ljubljane. EGSO bi također trebao biti dio Skupine za urbani razvoj i Tehničke pripremne skupine za plan za gradove te bi trebao biti uključen u sastanak glavnih direktora o urbanim pitanjima;
* predlaže da dodatne teme kojima bi se bavila tematska partnerstva budu, primjerice, participativna demokracija, ekonomija dobrobiti u gradovima i povezanost urbanih i ruralnih područja, s posebnim naglaskom na mladima;
* ponavlja svoj prijedlog da se uspostavi posebno tajništvo za poboljšanje učinkovitosti i djelotvornosti tematskih partnerstava kako bi se osigurala povezanost s urbanim politikama na lokalnoj razini, osigurala tehnička pomoć i olakšalo stvaranje tematskih zajednica i razmjena tematskih najboljih praksi. To bi trebalo učiniti u bliskoj suradnji s Europskim odborom regija.

|  |  |
| --- | --- |
| ***Kontakt:*** | *Georgeos Meleas* |
| *Telefon:* | *00 32 2 546 97 95* |
| *e-adresa:* | Georgeos.Meleas*@eesc.europa.eu* |

* ***Kriptoimovina – izazovi i prilike***

|  |  |
| --- | --- |
| **Izvjestitelj:** | Philip VON BROCKDORFF (Skupina radnika – MT) |
| **Suizvjestiteljica:** | Louise GRABO (Skupina organizacija civilnog društva – SE) |
|  |  |
| **Referentni dokument:** | samoinicijativno mišljenjeEESC-2022-02007-00-00-AC |

**Ključne točke**

EGSO:

* ima uravnotežen, ali odmjeren stav o kriptoimovini i ističe neke od mogućnosti koje bi se mogle pojaviti u budućnosti, posebice kao posljedica tehnološkog razvoja;
* snažno podupire Prijedlog uredbe Europske komisije o tržištima kriptoimovine (MiCA), čiji je cilj regulirati kriptoimovinu unutar EU-a;
* poziva i na donošenje čvrstog regulatornog i operativnog okvira kako bi se poboljšalo financijsko praćenje transakcija i porezna disciplina povezana s kriptoimovinom;
* snažno preporučuje da se tijela vlasti pridržavaju načela „ista aktivnost, isti rizik, ista pravila”. Za to je potrebno nadograditi postojeće regulatorne okvire u slučaju poduzeća koja transakcije provode u kriptoimovini te obuhvatiti rizike slične onima koji proizlaze iz tradicionalnih transakcija;
* smatra da je to potrebno kako bi se izbjegle asimetrije između analognih usluga i imovine koje bi zbog tehničkih pitanja mogle biti obuhvaćene različitim okvirima;
* poziva na to da regulatorni okvir za kriptoimovinu bude usklađen u svim jurisdikcijama, a ne samo u EU-u;
* podržava inovacije unutar EU-a i smatra da je važno da se s običnim proizvodima koji se temelje na tehnologiji lanca blokova, a koji nisu financijske prirode, postupa kao s fizičkim proizvodima, a ne kao s financijskim instrumentima, u skladu s načelom „ista aktivnost, isti rizik, ista pravila”;
* sa zabrinutošću primjećuje utjecaj kriptoimovine i s njome povezanih aktivnosti rudarenja na okoliš s obzirom na obveze EU-a u području klime u okviru zelenog plana te smatra da, iako se čini da se novim tehnologijama decentraliziranog vođenja evidencije transakcija kao što je lanac blokova može osigurati održiva infrastruktura za budućnost s niskom razinom emisija ugljika, nema uvjerljivih dokaza da se to događa;
* smatra da bi lanac blokova, kao glavna tehnologija na kojoj se temelji kriptoimovina, mogao pridonijeti uklanjanju rizika koji trenutačno prevladavaju na tržištu. Lanac blokova ima potencijalne prednosti u rasponu od transakcija u stvarnom vremenu koje omogućuju smanjenje rizika i bolje upravljanje kapitalom do bolje regulatorne djelotvornosti;
* ujedno napominje da razvoj tehnologije može pridonijeti prevladavanju postojećih ograničenja u pogledu porezne discipline i na taj način poboljšati transparentnost i kvalitetu podataka koji se šalju poreznim tijelima u svrhe kontrole, uz rješavanje problema poreznih prijevara i nezakonitih transakcija;
* u potpunosti podržava ulogu Europske središnje banke (ESB) u praćenju kretanja u području kriptoimovine i njihovih potencijalnih učinaka na monetarnu politiku te rizika koje kriptoimovina može predstavljati za neometano funkcioniranje tržišnih infrastruktura i plaćanja, kao i za stabilnost financijskog sustava.

|  |  |
| --- | --- |
| ***Kontakt:*** | *Gerald Klec* |
| *Telefon:* | *00 32 2 546 99 09* |
| *E-pošta:* | *Gerald.Klec@eesc.europa.eu* |

* ***FAST – CARE***

|  |  |
| --- | --- |
| **Izvjestiteljica:** | Elena-Alexandra CALISTRU (Skupina organizacija civilnog društva – RO) |
| **Referentni dokument:** | COM(2022) 325 finalEESC-2022-03786-00-00-AC |

**Ključne točke**

EGSO:

* toplo pozdravlja taj novi sveobuhvatni paket kojim se proširuje potpora koja se već pruža u okviru inicijative CARE osiguravanjem dodatne potpore i fleksibilnosti u sklopu financiranja kohezijske politike;
* uviđa i da su izravne i neizravne posljedice ničim izazvane invazije od 24. veljače dovele do stalnog povećavanja broja izbjeglica koji pristižu u sve države članice, a posebno na granice EU-a, te da je stoga potrebno daljnje djelovanje. Stoga smatra da se prijedlogom FAST – CARE odgovara na te okolnosti pružanjem dodatnih sredstava za migracijske izazove uzrokovane ruskom vojnom agresijom, ali i pomaganjem u ublažavanju kašnjenja u provedbi projekata zbog kombiniranih učinaka COVID-a 19 i visokih energetskih troškova te nedostatka sirovina i radne snage kao posljedice rata;
* kontinuirano naglašava da je potreban brz i djelotvoran odgovor s pomoću svih mogućih sredstava. Stalnim nastojanjem da se osigura fleksibilnost financiranja trebala bi se omogućiti najučinkovitija provedba ulaganja u okviru kohezijske politike unutar višegodišnjeg financijskog okvira za razdoblje 2014. 2020. te neometan početak programa za razdoblje 2021. 2027. Pozdravlja privremenu mogućnost sufinanciranja u visini od 100 % iz proračuna EU-a za provedbu programâ kohezijske politike;
* vrlo je zadovoljan zbog činjenice da je Komisija prepoznala veliko opterećenje lokalnih vlasti i organizacija civilnog društva koje djeluju u lokalnim zajednicama u nošenju s migracijskim izazovima koji proizlaze iz ruske vojne agresije. Pozdravlja i odredbu prema kojoj bi se lokalnim vlastima, socijalnim partnerima i organizacijama civilnog društva trebala namijeniti minimalna razina potpore od 30 % u okviru relevantnih prioriteta;
* smatra da nevladine organizacije i socijalni partneri kao provedbene organizacije i kao vrijedni partneri imaju ključnu ulogu u praćenju provedbe takvih programa te je spreman poticati daljnje rasprave o takvoj uključenosti organizacija civilnog društva i socijalnih partnera bilo u EU-u bilo u Ukrajini. Civilno društvo dokazalo je svoju djelotvornost pružanjem hitnog odgovora u prvoj fazi rata;
* pozdravlja prijedlog Komisije da se države članice izuzmu od obveze ispunjavanja zahtjeva u pogledu tematske koncentracije za višegodišnji financijski okvir za razdoblje 2014. 2020., čime bi im se, s obzirom na brze promjene situacije na terenu, omogućilo preusmjeravanje sredstava između tematskih ciljeva u okviru istog prioriteta istog fonda i kategorije regija;
* prima na znanje kombinaciju sveobuhvatnih mjera kojima se uzimaju u obzir potrebe na mikro- odnosno individualnoj razini, kao i potrebe na makrorazini odnosno razini država članica;
* poziva Komisiju da surađuje s državama članicama, lokalnim vlastima i civilnim društvom kako bi se uklonila sva moguća nepotrebna administrativna opterećenja, a istodobno ponudila potpuna transparentnost u pogledu raspodjele i provedbe mjera za rješavanje posljedica rata u Ukrajini. Naglašava i potrebu za aktivnijim uključivanjem civilnog društva i socijalnih partnera;
* smatra da bi sve moguće mjere trebalo poduzeti u okviru aktualnog višegodišnjeg financijskog okvira (VFO). U tom kontekstu Odbor se slaže s namjerom Komisije da izmijeni Uredbu o VFO-u kako bi se optimizirala preostala sredstva za razdoblje 2014. 2020. i omogućio neometan prijelaz na program za razdoblje 2021. 2027.

|  |  |
| --- | --- |
| ***Kontakt:*** | *Georgeos Meleas* |
| *Telefon:* | *00 32 2 546 97 95* |
| *e-adresa:* | *Georgeos.Meleas@eesc.europa.eu* |

# **STRUČNA SKUPINA ZA ZAPOŠLJAVANJE, SOCIJALNA PITANJA I GRAĐANSTVO**

* ***Rješavanje problema energetskog siromaštva i otpornosti EU-a: izazovi iz gospodarske i socijalne perspektive***

|  |  |
| --- | --- |
| **Izvjestitelj:** | Ioannis VARDAKASTANIS (Skupina organizacija civilnog društva – EL) |
|  |  |
| **Referentni dokument:**  | razmatračko mišljenje na zahtjev češkog predsjedništva VijećaEESC-2022-00946-00-00-AC |

**Ključne točke**

EGSO:

* smatra da **osiguravanje jednakog pristupa energiji i sigurnost opskrbe energijom po pristupačnim cijenama** mora biti apsolutni prioritet za Europsku uniju (EU) i njezine države članice. Potrebno je donijeti hitne mjere kako bi se spriječilo i suzbilo energetsko siromaštvo s kojim se suočavaju građani i potrošači EU-a;
* uviđa važnost koja se u inicijativama EU-a, uključujući zakonodavstvo i politike, pridaje energetskom siromaštvu. Međutim, otpornost EU-a mjerit će se samo prema tome kako će EU i države članice pristupati **kritičnim socijalnim, ekološkim i gospodarskim izazovima** s kojima se suočavaju njihovi građani i poduzeća;
* poziva na stvaranje **široke i ambiciozne političke koalicije** radi analize energetskog siromaštva i holističkog pristupa tom problemu s ciljem njegova svođenja na minimum do 2030. godine i, dugoročno, njegova potpunog iskorjenjivanja. Djelovanja koalicije potrebno je dalje razvijati u **strategiji EU-a za borbu protiv energetskog siromaštva**;
* poziva Komisiju da potiče države članice da osmisle **nacionalne planove ili politike za iskorjenjivanje energetskog siromaštva** integriranjem i usklađivanjem svih politika i instrumenata financiranja na razini EU-a i na nacionalnoj razini;
* poziva EU **da promiče zajednički pristup energetskom siromaštvu** koji će omogućiti konkretno i zajedničko razumijevanje tog fenomena i prikupljanje statističkih podataka, uzimajući pritom u obzir razlike i posebnosti država članica;
* poziva Komisiju i države članice da i dalje budu usredotočene na **opće smanjenje siromaštva**. Ova nas kriza podsjeća na to da treba kontinuirano poboljšavati pristup zapošljavanju, socijalnu uključenost i pristojni životni standard te podupirati gospodarski rast država članica.

|  |  |
| --- | --- |
| ***Kontakt:*** | *Margherita Logrillo* |
| *Telefon:* | *00 32 2 546 90 99* |
| *e-adresa:* | *Margherita.Logrillo@eesc.europa.eu* |

* ***Strategija za radnu snagu i skrb u zdravstvu za budućnost Europe***

|  |  |
| --- | --- |
| **Izvjestitelj:** | Danko RELIĆ (Skupina organizacija civilnog društva – HR) |
| **Izvjestiteljica:** | Zoe TZOTZE-LANARA (Skupina radnika – EL) |
|  |  |
| **Referentni dokument:** | samoinicijativno mišljenjeEESC-2022-01513-00-00-AC |

**Ključne točke**

EGSO:

* poziva na transformativni pristup skrbi koji je usmjeren na ljude, njihova prava i potrebe i koji podrazumijeva njihovo sudjelovanje u svim relevantnim raspravama, savjetovanjima i odlukama;
* poziva Komisiju da utvrdi ambicioznu strategiju za skrb koja može doprinijeti koheziji i uzlaznoj konvergenciji u zdravstvu te dugotrajnoj skrbi među državama članicama i unutar njih;
* predlaže pokretanje europskog jamstva za skrb kako bi se svima koji žive u EU-u osigurao cjeloživotni pristup cjenovno pristupačnim kvalitetnim uslugama skrbi. Tim bi se instrumentom riješio problem nedostatka skrbi i promicali pristojni radni uvjeti pružatelja skrbi, uključujući i neformalne pružatelje skrbi;
* s obzirom na to da su učinkovite, odgovorne i dobro financirane javne usluge i dalje ključne za osiguravanje jednakog pristupa kvaliteti, poziva Europsku uniju da osigura komplementarnost i ravnotežu između javnih i privatnih pružatelja usluga skrbi koje se temelje na solidarnosti i potakne ulaganja u socijalnu ekonomiju;
* predlaže da se ažurira Akcijski plan za radnu snagu u zdravstvu i skrbi u Europskoj uniji,[[1]](#footnote-1) što bi uključivalo integrirano planiranje i predviđanje radne snage u zdravstvu te ažuriranje vještina radne snage u području zdravstva i dugotrajne skrbi, posebno u pogledu mogućnosti koje nudi digitalizacija;
* poziva na uspostavu europske službe za praćenje zdravstvenih radnika, kojom se državama članicama pomaže u uspostavi i održavanju struktura planiranja i koordinaciji prekograničnih aspekata planiranja. To bi bilo povezano s pravom zdravstvenih radnika na slobodno kretanje;
* uvjeren je da je socijalni dijalog u kojem sudjeluju vlade, poslodavci, radnici i organizacije koje ih predstavljaju, ključan za strategiju transformacijske skrbi i otporne zdravstvene sustave u EU-u.

|  |  |
| --- | --- |
| ***Kontakt:*** | *Valeria Atzori* |
| *Telefon:* | *00 32 2 546 87 74* |
| *e-adresa:* | *Valeria.Atzori@eesc.europa.eu* |

* ***Ocjena učinka EU-a iz perspektive mladih***

|  |  |
| --- | --- |
| **Izvjestiteljica:** | Katrĩna LEITĀNE (Skupina organizacija civilnog društva – LV) |
|  |  |
| **Referentni dokument:** | samoinicijativno mišljenjeEESC-2022-01524-00-00-AC |

**Ključne točke**

EGSO:

* Upućuje na **potrebu da se poveća sudjelovanje mladih** i pritom prije svega riješi problem nedostatka njihove demokratske zastupljenosti i neuzimanja u obzir njihovih stajališta izvan tradicionalnog područja politike za mlade.
* Smatra da je **obrazovanje** jedan od najdjelotvornijih načina da se dopre do mladih i da ih se informira o mogućim oblicima sudjelovanja i vrijednostima koje predstavlja europski projekt.
* Potiče institucije EU-a i države članice da provode mjere i mehanizme kojima se osigurava da se **perspektiva mladih uzima u obzir u svakom području politike**. Sudjelovanje u civilnom i demokratskom životu mora se ojačati na svim razinama kako bi se osiguralo buduće blagostanje Europe.
* Smatra da **sudjelovanje mladih u postupcima donošenja politika i odluka može doprinijeti boljoj regulativi i boljim politikama**. Trebalo bi staviti na raspolaganje odgovarajuće resurse za smislen angažman mladih u osmišljavanju politika.
* Smatra da bi ocjena učinka EU-a iz perspektive mladih **trebala biti dio paketa instrumenata za bolju regulativu kao zasebni alat** jer buduće generacije i mladi zaslužuju posebnu pozornost.
* Ističe da **ocjena učinka EU-a iz perspektive mladih** ne bi smjela zamijeniti svrsishodnu suradnju s mladima općenito te bi trebala **nadopunjavati postojeće participativne mehanizme**. Mehanizmi sudjelovanja trebali bi biti **uključivi** te bi o njima trebalo komunicirati na način da **dopru do raznolike publike** i do onih do kojih je teško doprijeti.
* EGSO se slaže da **organizacije civilnog društva mogu imati ključnu ulogu u uključivanju mladih** u društvene izazove, a time i u njihovu sudjelovanju u donošenju politika i demokratskom procesu.
* Nastojat će **poboljšati unutarnji angažman mladih i organizacija mladih** u svojem radu te će dodatno **istražiti moguće načine primjene koncepta ocjene učinka EU-a iz perspektive mlade** kako bi razvio dosljedan pristup uključivanju mladih u EGSO.

|  |  |
| --- | --- |
| ***Kontakt:*** | *Sabrina Borg* |
| *Telefon:* | *00 32 2 546 97 27* |
| *e-adresa:* | Sabrina.Borg*@eesc.europa.eu* |

* ***Smjernice za politike zapošljavanja država članica***

|  |  |
| --- | --- |
| **Izvjestiteljica:** | Mariya MINCHEVA (Skupina poslodavaca – BG) |
| **Referentni dokument/i:** | COM(2022) 241 finalEESC-2022-03479-00-00-AC |

**Ključne točke**

EGSO:

* smatra da su predložene smjernice za politike zapošljavanja država članica primjerene jer se njima rješavaju najhitnija pitanja na tržištu;
* skreće pozornost na trenutačnu sve neizvjesniju geopolitičku situaciju. Njezine posljedice na buduću potražnju utjecat će na odluke poduzeća o ulaganjima i sigurnost radnih mjesta te odgoditi provedbu investicijskih planova u privatnom i javnom sektoru. Još je nužnije osigurati konkurentnu osnovu za održiva ulaganja. Države članice trebale bi raditi na istinski integriranom jedinstvenom tržištu i pomoći MSP-ovima da prošire poslovanje;
* naglašava da je potrebno poduzeti korake kako bi se ojačala uloga socijalnih partnera i njihovo sudjelovanje u osmišljavanju i provedbi reformi i politika u području zapošljavanja te socijalnih i gospodarskih reformi i politika, među ostalim izgradnjom njihovih kapaciteta;
* ističe da je manjak radne snage ponovno u porastu, zbog čega treba provesti učinkovite mjere kako bi se socijalne partnere potaknulo na rad na potrebama za vještinama na nacionalnoj razini, uz mjere prilagođene pojedinačnim sektorima i lokalnim;
* smatra da je za smanjenje siromaštva zaposlenih potrebno zajedničko djelovanje raznih političkih instrumenata i mjera koje su dogovorili socijalni;
* naglašava da je ciljana potpora posebno važna za dugotrajno nezaposlene i neaktivne osobe jer se njome povećavaju njihovi izgledi za djelotvoran povratak/ulazak na tržište rada i jer je ona važan čimbenik za zadržavanje radnog mjesta. Budući da je pandemija posebno teško pogodila mlade, političke mjere specifične za mlade, uključive i usmjerene na budućnost, ključne su kako bi se osiguralo da mladi ne budu zapostavljeni;
* ističe da je za smanjenje stope neaktivnog stanovništva potrebno uložiti napore da se dotične osobe vrate na tržište;
* napominje da su mjere za uklanjanje razlike u plaći na temelju spola i dalje važne te bi trebalo otkloniti temeljne uzroke tog problema. Prijedlog direktive o transparentnosti plaća, o kojem se trenutačno raspravlja, trebao bi ojačati primjenu načela jednake plaće muškarcima i ženama za rad jednake vrijednosti kao jedne od mjera za rješavanje razlike u plaćama na temelju spola, istodobno vodeći računa o bojazni od nastanka dodatnih opterećenja za poduzeća, a posebno za mala i srednja poduzeća.

|  |  |
| --- | --- |
| ***Kontakt:*** | *Triin Aasmaa* |
| *Telefon:* | *00 32 2 546 95 24* |
| *e-adresa:* |  *Triin Aasmaa@eesc.europa.eu* |

* ***Dostojanstven rad diljem svijeta***

|  |  |
| --- | --- |
| **Izvjestiteljica:** | Maria del Carmen BARRERA CHAMORRO (Skupina radnika – ES) |
| **Referentni dokument/i:** | COM(2022) 66 finalEESC-2022-01438-00-00-AC |

**Ključne točke**

EGSO:

* naglašava kako je važno da Komisija uspostavi strategiju za promicanje dostojanstvenog rada ne samo unutar EU-a nego i u cijelom svijetu; pozdravlja to što se u novom okviru zabrana ulaska proizvoda proizvedenih prisilnim radom u EU kombinira sa sustavom provedbenih jamstava koji se zasniva na međunarodnim standardima, dužnoj pažnji i obvezama transparentnosti. Međutim, smatra da bi bilo primjereno da Komisija provede procjenu njegova gospodarskog, socijalnog i ekološkog učinka, posebno kad je riječ o MSP-ovima;
* napominje da, unatoč poboljšanjima, dostojanstveni rad još uvijek nije stvarnost za mnoge ljude u svijetu. smatra da EU mora nastaviti jačati svoju ulogu društveno odgovornog predvodnika u svijetu, i to uporabom i razvojem svih svojih dostupnih instrumenata, uključujući one zakonodavne;
* pozdravlja činjenicu da se u Komunikaciji o promicanju dostojanstvenog rada u svim sektorima i područjima djelovanja nudi globalni pristup usmjeren na sve radnike na nacionalnim tržištima, u zemljama izvan EU-a i globalnim lancima opskrbe. EU mora upotrijebiti sve svoje unutarnje i vanjske politike kako bi promicao i jamčio dostojanstveni rad u cijelom svijetu, pri čemu taj cilj stavlja u središte održivog i uključivog oporavka i digitalne tranzicije;
* potiče Komisiju da razvije specifične aspekte načela dostojanstvenog rada koji danas imaju posebnu društvenu i gospodarsku vrijednost, npr.: borbu protiv isključivanja najranjivijih skupina stanovništva na tržištu rada, sigurnost i zdravlje na radu, održivu prirodu zapošljavanja u zelenoj tranziciji, kao i rodnu ravnopravnost i nediskriminaciju;
* posebno cijeni prijedlog EU-a da se trgovinska politika koristi kao instrument za poticanje poduzeća iz trećih zemalja na poštovanje međunarodnih radnih standarda, što bi promicalo dostojanstveni rad u svim zemljama, uključujući susjedne zemlje;
* cijeni prijedlog o uključivanju mehanizama za procjenu i praćenje stupnja usklađenosti s Direktivom o dužnoj pažnji. Međutim, sa zabrinutošću primjećuje da ti mehanizmi ne predviđaju socijalni dijalog sa socijalnim partnerima te stoga poziva Komisiju da u predloženom zakonodavnom tekstu jasno predvidi takve mehanizme;
* poziva EU da podupre obvezujući ugovor Ujedinjenih naroda o poslovanju i ljudskim pravima, a ILO da donese konvenciju o dostojanstvenom radu u lancima opskrbe.

|  |  |
| --- | --- |
| ***Kontakt:*** | *Gemma Amran* |
| *Telefon:* | *00 32 2 546 94 15* |
| *e-adresa:* |  *Gemma.Amran@eesc.europa.eu* |

# **STRUČNA SKUPINA ZA PROMET, ENERGIJU, INFRASTRUKTURU I INFORMACIJSKO DRUŠTVO**

* ***Javna ulaganja u energetsku infrastrukturu kao dio rješenja za klimatska pitanja***

|  |  |
| --- | --- |
| **Izvjestitelj:** | Thomas KATTNIG (Skupina radnika – AT) |
| **Suizvjestitelj:** | Lutz RIBBE (Skupina organizacija civilnog društva – DE) |
|  |  |
| **Referentni dokument:** | samoinicijativno mišljenjeEESC-2022-00827-00-00-AC |

**Ključne točke**

EGSO:

* smatra da posljedice klimatske krize imaju golem utjecaj na Europu i svijet. Stručnjaci ističu nedovoljnu mobilizaciju financijskih **sredstava, premalo sudjelovanje građana i privatnog sektora te nedostatak političkog vodstva za prilagodbu klimatskim promjenama;**
* preporučuje udvostručenje **ulaganja u elektroenergetsku mrežu** na 55 milijardi eura godišnje i **povećanje proračuna za izgradnju kapaciteta za proizvodnju čiste energije** na 75 milijardi eura godišnje kako bi se zadovoljila sve veća potražnja za električnom energijom i ostvarili klimatski ciljevi;
* smatra da je **model i regulaciju tržišta potrebno prilagoditi novim okolnostima budućih prevladavajućih obnovljivih izvora energije**, uključujući decentraliziraniju proizvodnju i povećanu potrošnju na licu mjesta;
* pozdravlja stoga namjeru Komisije da istraži mogućnosti za optimizaciju modela tržišta električne energije i snažno podržava evaluacije tržišta u kojima se analizira ponašanje svih potencijalnih aktera na energetskom tržištu i model energetskog tržišta;
* poziva Komisiju da istraži **prednosti i nedostatke javnog i privatnog vlasništva i/ili financiranja energetske infrastrukture za dobro funkcioniranje energetskog tržišta** u okviru svoje planirane ocjene mogućnosti za optimizaciju modela energetskog tržišta;
* uvjeren je da **posebnu pozornost treba posvetiti definiranju razvoja mreže** kao prevladavajućeg javnog interesa, uključujući klimatsku zaštitu kao regulatorni cilj, i općenito učinkovitijoj sinkronizaciji planiranja obnovljive energije i elektroenergetske mreže;
* smatra da je **mješovito financiranje koje uključuje privatne ulagače moguće samo ako se može osigurati da je nabava transparentna i da ne uzrokuje neopravdane dodatne troškove za javna tijela u usporedbi s javnim financiranjem**. Mora postojati potpuna transparentnost u pogledu opravdanih dodatnih troškova;
* zabrinjava ga činjenica da iznimno visoka dobit energetskih poduzeća, s jedne strane, i povećano energetsko siromaštvo uzrokovano naglim rastom, s druge strane, dovode do destabilizacije društva;
* predlaže da se ta dobit **umanji pomoću poreza i preusmjeri kao financijska naknada potrošačima energije te iskoristi za širenje proizvodnje energije iz obnovljivih izvora i potrebne mrežne infrastrukture**;
* smatra da bi takvo oporezivanje trebalo vrlo pažljivo definirati kako se **energetska poduzeća ne bi odvratila** od ulaganja u niskougljična rješenja;
* ponovno preporučuje „**zlatno pravilo” za javna ulaganja** kako bi se zaštitile produktivnost te socijalna i ekološka osnova za dobrobit budućih generacija;
* smatra da razvoj događaja u posljednjem desetljeću, izazovi širenja mreže, golem rast cijena energije, rizik od kibernapada i, naposljetku, rat u Ukrajini jasno pokazuju o čemu je zapravo riječ: **tko će u budućnosti upravljati glavnim infrastrukturama kao što je primjerice energetska mreža**. U prvom je planu prije svega javni interes. Zato bi bilo potrebno javno vlasništvo koje bi bilo posvećeno općem dobru i kojim bi se uklonile postojeće nejednakosti.

|  |  |
| --- | --- |
| ***Kontakt:*** | *Layla Reiter* |
| *Telefon:* | *00 32 2 546 93 68* |
| *e-adresa:* | *Layla.Reiter@eesc.europa.eu* |

* ***Zajedničko stvaranje usluga od općeg interesa kao doprinos jačanju participativne demokracije u EU-u***

|  |  |
| --- | --- |
| **Izvjestitelj:** | Krzysztof BALON (Skupina organizacija civilnog društva – PL) |
| **Suizvjestitelj:** | Thomas KATTNIG (Skupina radnika – AT) |
|  |  |
| **Referentni dokument:** | samoinicijativno mišljenjeEESC-2022-00662-00-00-AC |

**Ključne točke**

EGSO:

* Smatra da je zajedničko stvaranje usluga od općeg interesa uz sudjelovanje organizacija civilnog društva i izravno građana jedan od najdjelotvornijih instrumenata za **poticanje participativne demokracije**, a time i za jačanje europske integracije.
* Naglašava važnost **poboljšanja okvirnih uvjeta** u tom području u Europskoj uniji kako bi se dodatno **pojačala zaštita prava i povlastica građana**.
* EGSO podržava **ciljanu primjenu pristupa zajedničkog stvaranja**: usluge od općeg interesa trebalo bi osmišljavati zajedno s korisnicima, zajednicama i organizacijama civilnog društva kako bi, s jedne strane, odgovarale stvarnim potrebama građana i, s druge strane, omogućavale demokratsko sudjelovanje.
* Stoga se države članice pozivaju da **razvijaju i/ili poboljšavaju instrumente** za osiguravanje sudjelovanja građana i organizacija civilnog društva u cijelom procesu pružanja usluga od općeg interesa.
* Ističe da **kvalitetno pružanje usluga od općeg interesa** u korist građana i gospodarstva ovisi o dostatnim resursima, odnosno financiranju i osoblju, koji se moraju osigurati.
* Iako su za okvirne uvjete pružanja, a time i za zajedničko stvaranje usluga od općeg interesa, nadležne prvenstveno države članice, regije i općine, postoji i hitna potreba za poticanjem država članica da **razviju koncepte zajedničkog osmišljavanja stvaranjem skupa alata kojima bi se olakšala uporaba modela zajedničkog osmišljavanja**.
* Poziva države članice na primjenu članka 77. Direktive 2014/24/EU o javnoj nabavi tako da ugovori za zdravstvene, društvene i kulturne usluge, uključujući obrazovne usluge, kako je navedeno u tom članku, budu rezervirani za neprofitne organizacije.
* Predlaže da Komisija o toj temi objavi radni dokument kao osnovu za daljnji rad, u cilju stvaranja skupa alata koji bi trebao poticati i usmjeravati nacionalne, regionalne i lokalne vlasti prema češćem korištenju modela zajedničkog stvaranja.
* Dokument bi trebao razmotriti, među ostalim, zajedničko stvaranje s obzirom na članak 14. UFEU-a i Protokol br. 26 UEU-a i UFEU-a, uzimajući u obzir europski stup socijalnih prava, posebnu ulogu neprofitne socijalne ekonomije u zajedničkom stvaranju i odgovarajuće okvirne uvjete koji su za to potrebni.
* Predlaže **uspostavu foruma za razmjenu ideja i najboljih praksi** u tom području koji će okupljati organizacije civilnog društva, socijalne partnere, visokoškolske ustanove i istraživačke projekte kako bi se održavao i razvijao proces rasprave na europskoj razini.

|  |  |
| --- | --- |
| ***Kontakt:*** | *Ágota Baszik* |
| *Telefon:* | *00 32 2 546 86 58* |
| *e-adresa:* | *Agota.Baszik@eesc.europa.eu* |

* ***Paket mjera za svemir***

|  |  |
| --- | --- |
| **Izvjestitelj:** | Pierre-Jean COULON (Skupina radnika – FR) |
|  |
| **Referentni dokument/i:**  | COM (2022) 57 final |
| EESC-2022-01215-00-00-AC |

**Ključne točke**

EGSO:

* odlučno podržava promicanje multilateralnog upravljanja svemirskim prometom u okviru UN-a, uključujući i europske aktere;
* naglašava da se standardi, smjernice i međunarodne najbolje prakse u upravljanju svemirskim prometom trebaju razvijati putem međunarodne normizacije;
* preporučuje usvajanje standarda i smjernica na europskoj razini, uz uključivanje organiziranog civilnog društva;
* podsjeća na to da su aktivnosti obrazovanja i osposobljavanja ključne za razvoj naprednih vještina u područjima povezanima sa svemirom.

|  |  |
| --- | --- |
| ***Kontakt:*** | *Alessandro Rizzi* |
| *Telefon:* | *00 32 2 546 86 79* |
| *e-adresa:* | Alessandro.Rizzi*@eesc.europa.eu* |

* ***Uloga nuklearne energije u stabilnosti cijena energije u EU-u***

|  |  |
| --- | --- |
| **Izvjestiteljica:** | Alena MASTANTUONO (Skupina poslodavaca– CZ) |
|  |
| **Referentni dokument/i:**  | razmatračko mišljenje na zahtjev češkog predsjedništva Vijeća |
| EESC-2022-01184-00-00-AC |

**Ključne točke**

EGSO:

* uviđa da se zbog trenutačne strukture veleprodajnog tržišta **cijene električne energije utvrđuju na temelju liste ekonomskog prvenstva**. **To znači da nuklearna energija ne utječe na cijene energije na promptnom tržištu**, osim ako kombinacija izvora energije uključuje visok udio izvora s niskim emisijama. Međutim, **postoji važna korelacija između smanjene ponude i povećane potražnje, što dovodi do povećanja cijene energije**. Zahvaljujući otpornijoj opskrbi iz stabilnih izvora energije s niskim emisijama ugljika cijene energije bit će manje nestabilne;
* smatra da **produljenje rada postojećeg fonda nuklearnih elektrana u ovoj situaciji ima smisla te će istodobno doprinijeti neometanom prijelazu na ugljično neutralno gospodarstvo**;
* preporučuje da **države članice rade na rješenjima za skladišne kapacitete i da ojačaju međusobno povezivanje prijenosa** kako bi djelotvorno odgovorile na nestabilnost opskrbe energijom iz obnovljivih izvora u dugoročnom razdoblju i na prekide u opskrbi plina u kratkoročnom razdoblju;
* predlaže da **češko predsjedništvo, u okviru Europskog foruma za nuklearnu energiju (ENEF), povede raspravu o stabilnosti cijena u nuklearnom sektoru i o ulozi nuklearne energije u stabilizaciji opskrbe** u okviru smanjenja ovisnosti EU-a o ruskom plinu, uz blisku suradnju EGSO-a;
* predlaže **jačanje bilateralne suradnje s međunarodnim partnerima u nuklearnom sektoru** kako bi se razmjenjivala saznanja u pogledu inovacija i napretka u području novih tehnologija;
* preporučuje da **češko predsjedništvo Vijeća EU-a organizira konferenciju o malim modularnim reaktorima**, koja bi mogla imati oblik foruma na visokoj razini između EU-a i SAD-a o toj temi i na kojoj bi se raspravilo o tim obećavajućim istraživanjima.

|  |  |
| --- | --- |
| ***Kontakt:*** | *Giorgia Bordignon* |
| *Telefon:* | *00 32 2 546 85 35* |
| *e-adresa:* | *Giorgia.Bordignon@eesc.europa.eu* |

* ***Plan RePowerEU***

|  |  |
| --- | --- |
| **Izvjestitelji:** | Stefan BACK (Skupina poslodavaca – SE)Thomas KATTNIG (Skupina radnika – AT)Lutz RIBBE (Skupina organizacija civilnog društva –DE) |
|  |
| **Referentni dokument:**  | COM(2022) 230-231 final |
| EESC-2022-03497-00-00-AC |

**Ključne točke**

EGSO:

* smatra da je plan REPowerEU Europske komisije korak u pravom smjeru prema neovisnosti EU-a o ruskoj opskrbi plinom i naftom;
* ističe da su se **mnogi problemi koje sada treba riješiti mogli izbjeći, ili barem ograničiti, smanjenjem ovisnosti o uvozu energije**, što je Komisija proteklih godina predlagala;
* skreće pozornost na rizik od kombiniranih gospodarskih i socijalnih posljedica trenutačne krize koje bi, ne pronađu li se odgovarajuća rješenja, demokratski sustav mogle izložiti pritisku;
* podržava provedbu **hitnih mjera** za rješavanje gorućih pitanja, posebno kako bi se **zajamčila sigurnost opskrbe po „cijeni što pristupačnijoj” za potrošače i industriju** na koje neopravdano utječu trenutačna drastična povećanja cijena;
* upozorava, međutim, da hitne mjere iz plana REPowerEU **ne smiju dovesti do novih ovisnosti niti štetiti naporima da se klimatska neutralnost postigne** što je prije moguće;
* poziva Komisiju da prije sklapanja partnerstava s nedemokratskim ili politički nestabilnim zemljama izradi geopolitičku strategiju uvoza energije vodeći pritom računa o energetskim i klimatskim krizama;
* napominje da se, s obzirom na hitnost situacije u pogledu opskrbe, **privremenoj uporabi fosilnih i niskougljičnih goriva, ugljena i nuklearne energije treba pristupiti fleksibilno** i da status nuklearne energije spada pod nacionalnu nadležnost;
* stoga podržava:
* prijedlog da se **cilj energetske učinkovitosti** do 2030. **poveća** s 9 % na 14 %;
* **povećanje udjela obnovljivih izvora energije u kombinaciji izvora energije EU-a** i čvrsto podržava zahtjev Komisije da se udio od 45 % predložen u planu uključi u paket „Spremni za 55 %;
* prijedloge za **brze postupke izdavanja dozvola** za projekte u području energije iz obnovljivih izvora i definiranje takozvanih **„glavnih” područja** za takve projekte;
* skreće pozornost na:
* potrebu za ogromnim **ulaganjima radi povećanja udjela obnovljivih izvora energije** u EU-ovoj kombinaciji izvora energije;
* potrebu za znatnim ulaganjima u istraživanje i razvoj;
* **potencijal potrošnje vlastite energije, zajednica energije iz obnovljivih izvora i dijeljenja energije**;
* važnost **nacionalnih obrazaca ponašanja i tradicija** koji utječu na donošenje odluka o kombiniranju održivih izvora energije.

|  |  |
| --- | --- |
| ***Kontakt:*** | *Layla Reiter* |
| *Telefon:* | *00 32 2 546 93 68* |
| *e-adresa:* | *Layla.Reiter@eesc.europa.eu* |

* ***Privremeno ublažavanje obveze iskorištenosti slotova u zračnim lukama zbog pandemije bolesti COVID-19***

|  |  |
| --- | --- |
| **Glavni izvjestitelj:** | Thomas KROPP (Skupina poslodavaca – DE) |
|  |
| **Referentni dokument/i:**  | COM (2022) 334 final |
| EESC-2022-03866-00-00-AC |

**Ključne točke**

EGSO:

* ne slaže se s tvrdnjom Komisije da se zrakoplovno tržište vraća „u normalu”;
* smatra da bi Komisija trebala preispitati prijedlog kako bi se izmjene postojećih odredbi svele na najmanju moguću mjeru i zadržalo njihovo obilježje „hitnog zakonodavstva”. Trenutačna izvanredna situacija nipošto se nije smirila. Stoga bi hitne odredbe trebalo produljiti barem za razdoblje koje je predvidjela Komisija, a planiranje izmjena poput onih koje predlaže Komisija čini se preuranjenim;
* međutim, pozdravlja prijedlog Komisije da se područje primjene načela opravdane neiskorištenosti slotova proširi i na političke nemire i prirodne katastrofe. Međutim, postupci koje Komisija predviđa bez potrebe dodatno povećavaju složenost;
* podržava usto i predloženo povećanje transparentnosti dodjele slotova jačanjem uloge Europske udruge koordinatora zračnih luka i uvođenjem obveze koordinatora da objavljuju odredišta na koja se te iznimke primjenjuju;
* ističe istovremeno da bi mjere EU-a trebalo pomno usklađivati sa Svjetskim odborom za slotove za zrakoplovstvo (Worldwide Airport Slot Board, WASB) kako bi se izbjegli različiti pristupi istom pitanju u različitim regijama svijeta;
* smatra, usprkos podupiranju namjera Komisije, da je unatoč očitim vremenskim ograničenjima trebalo provesti procjenu učinka i bolje procijeniti posljedice predloženih izmjena postojeće Uredbe o slotovima.

|  |  |
| --- | --- |
| ***Kontakt:*** | *Antonio Ribeiro Pereira* |
| *Telefon:* | *00 32 2 546 86 79* |
| *e-adresa:* | *Antonio.RibeiroPereira@eesc.europa.eu* |

# **JEDINSTVENO TRŽIŠTE, PROIZVODNJA I POTROŠNJA**

* ***Prijenos poslovanja kao pokretač održivog oporavka i rasta u sektoru MSP-ova***

|  |  |
| --- | --- |
| **Izvjestiteljica:** |  Mira-Maria KONTKANEN (Skupina poslodavaca – FI) |
|  |
| **Referentni dokument:**  | samoinicijativno mišljenjeEESC-2022-01530-00-00-AC |

**Ključne točke**

EGSO:

* smatra da je prijenos poslovanja važan strateški proces kojim se jamči kontinuitet poslovanja i čuvaju radna mjesta. Stoga predlaže da se **u politikama EU-a i država članica u području oporavka i rasta promicanju prijenosa poslovanja dodijeli važna uloga**;
* vjeruje da je **razvoj funkcionalnih ekosustavâ i usluga potpore za prijenos poslovanja od ključne važnosti** za očuvanje prihoda i gospodarstava ruralnih područja i područja sa samo jednom industrijom. Taj aspekt treba uvažiti u provedbi dugoročne vizije EU-a za ruralna područja i u akcijskom planu za ruralna područja;
* poziva države članice da uvedu i dodatno **razviju mehanizme ranog upozoravanja za MSP-ove** u svrhu pružanja potpore otpornosti, održivosti te, u konačnici, prenosivosti poslovanja;
* poziva na **uspostavu poticaja za prijenos malih poduzeća mladim poduzetnicima**. Takvi bi poticaji mogli obuhvaćati **podizanje svijesti**, savjetodavne usluge, mentorstvo i **pristup sredstvima financiranja**. Osim toga, među mladim poduzetnicima moglo bi se dodatno poboljšati razumijevanje socijalnog dijaloga kako bi se osiguralo da prijenosi poslovanja budu uspješni za sve dionike;
* preporučuje da države članice **uspostave nacionalne forume za dionike u prijenosu poslovanja** na kojima bi bili zastupljeni i javni i privatni dionici. Forumi posvećeni prijenosu poslovanja nude sustavni i dugoročni pristup promicanju prijenosa poslovanja. Usto osiguravaju prostor za trajni dijalog među nacionalnim stručnjacima i omogućuju učinkovitiju uporabu resursa.

|  |  |
| --- | --- |
| ***Kontakt:*** | *Dalila Bernard* |
| *Telefon:* | *00 32 2 546 84 38* |
| *e-adresa:* | *Dalila.Bernard@eesc.europa.eu* |

* ***Europski prostor za zdravstvene podatke***

|  |  |
| --- | --- |
| **Izvjestitelj:** | Gonçalo LOBO XAVIER (Skupina poslodavaca – PT) |
|  |
| **Referentni dokument/i:**  | COM (2022) 197 finalEESC-2022-02531-00-00-AC |

**Ključne točke**

EGSO:

* smatra da je ključno iskoristiti mogućnosti koje pružaju inovacije i digitalizacija kako bi se povećala dobrobit građana i poboljšala kvaliteta zdravstvenih usluga te ističe potrebu za **rješavanjem pitanja različitih razina digitalne pismenosti u državama članicama EU-a**;
* prijedlog o europskom prostoru za zdravstvene podatke smatra izvrsnom prilikom da se **pojedincima omogući pristup vlastitim osobnim zdravstvenim podacima i njihova kontrola**;
* smatra da treba organizirati **opsežnu komunikacijsku kampanju za izgradnju povjerenja među građanima i građankama** koji moraju biti svjesni koristi koje donosi dijeljenje takvih podataka;
* smatra da će europski prostor za zdravstvene podatke imati znatan **pozitivan učinak na temeljna prava** u vezi sa zaštitom osobnih podataka i slobodnim kretanjem;
* naglašava da **građanima i građankama treba pojasniti primarnu i sekundarnu upotrebu podataka**. Da bi mogli surađivati i razumjeti koristi koje pojedinci i cijela zajednica imaju od nekog sustava, građani i građanke moraju u njega imati povjerenja. Mora biti vrlo jasno kako se oni koriste, koja su ograničenja, koje će ih tijelo kontrolirati i validirati te koje sankcije postoje u slučaju nepoštovanja propisa;
* preporučuje reviziju **apsolutne zabrane uporabe sekundarnih podataka od strane osiguravatelja**. Osiguranje bi se trebalo poticati boljim razumijevanjem dokaza podataka u svrhu istraživanja i inovacija u sektoru koji često nije prepoznat kao takav, ali je od velike važnosti za potrošače;
* smatra da će europski prostor za zdravstvene podatke koristiti pojedincima, zdravstvenim stručnjacima, pružateljima zdravstvene zaštite, istraživačima, regulatornim tijelima i oblikovateljima politika, ali samo ako u kontekstu ove strategije građanstvo i dionici budu uključeni u stalno ulaganje u nacionalne zdravstvene sustave;
* poziva Komisiju da dosljedno ulaže u **sustave kibersigurnosti**, čime se mogu spriječiti golemi problemi u svim državama članicama.

|  |  |
| --- | --- |
| ***Kontakt:*** | *Claudia Drewes-Wran / Raquel Ferreira da Silva* |
| *Telefon:* | *00 32 2 546 80 67/ 0032 2 546 91 13* |
| *e-adresa:* | *Claudia.Drewes-Wran@eesc.europa.eu**Raquel.FerreiraDaSilva@eesc.europa.eu* |

* ***Zaštita oznake zemljopisnog podrijetla za obrtničke i industrijske proizvode***

|  |  |
| --- | --- |
| **Izvjestitelj:** | Paulo BARROS VALE (Skupina poslodavaca – PT) |
|  |
| **Referentni dokument:**  | COM (2022) 174 finalEESC-2022-03163-00-00-AC |

**Ključne točke**

EGSO:

* pozdravlja **inicijativu Komisije u vezi sa zaštitom oznaka zemljopisnog podrijetla za industrijske i obrtničke proizvode na razini EU-a, čime se smanjuje postojeći zakonodavna praznina** za tu vrstu proizvoda;
* smatra da zaštita koju pružaju oznake zemljopisnog podrijetla **potiče razvoj regija**, osobito onih slabije razvijenih, s obzirom na to da ona služi kao poticaj za proizvođače jer im jamči prepoznatljivost njihovih proizvoda i zaštitu od imitacija. Ona usto ljude i privlači na pojedini teritorij i zadržava ih na njemu zbog mogućnosti kvalificiranijeg i bolje plaćenog zaposlenja, a podupire i održivi turizam, uključujući specijalizirani turizam usmjeren na ugled predmetnih regija;
* nije siguran je li odabrana opcija bolja od opcije **da se postojeći okvir – koji se primjenjuje na poljoprivredne i prehrambene proizvode, vina i jaka alkoholna pića – proširi na obrtničke i industrijske proizvode**;
* smatra da je od ključne važnosti **da simbol oznake zemljopisnog podrijetla bude privlačan i prilagođen svim novim distribucijskim kanalima**, od tradicionalnog označavanja do najnaprednije digitalne komunikacije;
* smatra ključnim **da u području zaštite oznaka zemljopisnog podrijetla postupak prijelaza s nacionalne razine na razinu EU-a bude brz i jednostavan**;
* preporučuje Komisiji da pomno **prati sukobe koji se mogu pojaviti u postupcima certifikacije**, posebno s trećim zemljama, te da iskoristi svoju pregovaračku moć.

|  |  |
| --- | --- |
| ***Kontakt:*** | *Claudia Drewes-Wran / Raquel Ferreira da Silva* |
| *Telefon:* | *00 32 2 546 80 67/ 0032 2 546 91 13* |
| *e-adresa:* | *Claudia.Drewes-Wran@eesc.europa.eu**Raquel.FerreiraDaSilva@eesc.europa.eu* |

* ***Borba protiv seksualnog zlostavljanja djece na internetu***

|  |  |
| --- | --- |
| **Izvjestitelj:** | Veselin MITOV (Skupina radnika – BG) |
|  |
| **Referentni dokument:**  | COM (2022) 209-212 finalEESC-2022-02804-00-00-AC |

**Ključne točke**

EGSO:

* pozdravlja oba dokumenta Komisije koji dolaze u pravo vrijeme s obzirom na to da se **djeca počinju u sve ranijoj dobi i gotovo svakodnevno koristiti internetom**, dok istodobno, prema podacima Europola, **raste potražnja za materijalom koji sadrži seksualno zlostavljanje djece**;
* podržava obrazovni aspekt strategije jer je ključno **ojačati vještine, digitalnu pismenost i svijest** o upotrebi osobnih podataka kako bi se sva djeca, bez obzira na njihovu situaciju, koristila internetom na informiran način i pritom bila zaštićena od njegovih mogućih opasnosti;
* pozdravlja namjeru Komisije da putem raznih mreža organizira **kampanje za medijsku pismenost** za djecu i njihove zakonske skrbnike i odlučno potiče njihovo širenje na **organizacije organiziranog civilnog društva** jer one imaju dugogodišnje i neposredno iskustvo na terenu;
* u načelu podržava predloženu uredbu, ali gaji **određene sumnje** u pogledu **neproporcionalnosti predviđenih mjera** i opasnosti od **povrede pretpostavke nedužnosti**;
* slaže se s time da je borba protiv dječje pornografije na internetu legitimna i nužna, ali nametanje ***prima facie* privatnog sustava za otkrivanje** određene vrste sadržaja **predstavlja rizik od općeg nadzora svih virtualnih razmjena**;
* želi zaštititi interese svih građana, uključujući **tajnost dopisivanja** i **poštovanje privatnosti**;
* podržava osnivanje **nove europske agencije** i pozdravio bi **uključivanje Eurojusta u operacije** u okviru strukture koju je predvidjela Komisija.

|  |  |
| --- | --- |
| ***Kontakt:*** | *Radoslava Stefankova* |
| *Telefon:* | *00 32 2 546 81 88* |
| *e-adresa:* | *Radoslava.Stefankova@eesc.europa.eu* |

* ***MSP-ovi, poduzeća socijalne ekonomije, obrti i slobodna zanimanja / „Spremni za 55 %”***

|  |  |
| --- | --- |
| **Izvjestiteljica:** | Milena ANGELOVA (Skupina poslodavaca – BG) |
| **Suizvjestitelj:** | Rudolf KOLBE (Skupina organizacija civilnog društva – AT) |
|  |
| **Referentni dokument:**  | samoinicijativno mišljenjeEESC-2022-01049-00-00-AC |

**Ključne točke**

EGSO:

* smatra da postoji hitna potreba za pružanjem potpore mikropoduzećima te malim i srednjim poduzećima u **razumijevanju i upravljanju zelenom tranzicijom** na najbolji mogući način;
* poziva na opsežan program koji bi se sastojao od **visoko prilagođenih rješenja i dobro usmjerenih politika** i mjera, čiji će cilj biti pružiti potporu MMSP-ovima u vezi sa svim problemima u poslovanju i djelatnostima s kojima se suočavaju pri prelasku na zeleno poslovanje i usklađivanju sa zakonodavstvom;
* smatra da je za MMSP-ove ključna trenutna i ciljana kratkoročna potpora kako bi se **potaknuo njihov gospodarski oporavak** od pandemije i kako bi im se pomoglo u **prevladavanju posljedica invazije Rusije na Ukrajinu**, kao što su visoke cijene energije i nedostatna opskrba materijalima i proizvodima;
* predlaže **uspostavu „centara za kružnost“ u raznim regijama** kako bi se poboljšala učinkovitost resursa mikropoduzeća te malih i srednjih poduzeća. Na taj bi način trebalo pojačati suradnju među poduzećima u različitim sektorima i olakšati razvoj novih praksi i postupaka, uključujući predstavljanje novih tehnologija;
* poziva EU i države članice da **ubrzaju zelena ulaganja MMSP-ova** osiguravanjem poticajnog, predvidljivog i poticajnog regulatornog okruženja;
* ističe potrebu za **bliskom suradnjom pružatelja obrazovanja i MMSP-ova na oblikovanju osposobljavanja** za zadovoljavanje potreba za kompetencijama i vještinama potrebnima za zelenu tranziciju, među ostalim putem usavršavanja i prekvalifikacije zaposlenika i poduzetnika;
* poziva na **promicanje trgovine zelenim rješenjima MMSP-ova**, uključujući u kontekstu **javne nabave**.

|  |  |
| --- | --- |
| ***Kontakt:*** | *Dalila Bernard* |
| *Telefon:* | *00 32 2 546 84 38* |
| *e-adresa:* | *Dalila.Bernard@eesc.europa.eu* |

* ***Ugovori o financijskim uslugama***

|  |  |
| --- | --- |
| **Izvjestitelj:** |  Gonçalo LOBO XAVIER (Skupina poslodavaca – PT) |
|  |
| **Referentni dokument/i:**  | COM (2022) 204 finalEESC-2022-02933-00-00-AC |

**Ključne točke**

EGSO:

* ističe **potrebu za ulaganjem u digitalnu i financijsku pismenost građana kako bi se potrošačima omogućilo da ispravno razumiju svoja prava i obveze** u vezi s financijskim ugovorima sklopljenima na daljinu, posebice pravo na odustajanje od ugovora i pravo na dobivanje više informacija u predugovornoj fazi;
* smatra da je **uravnotežen pristup između digitalnog i „tradicionalnog” iskustva** od ključne važnosti i poziva na to da se zajamči **pravo na zahtijevanje „ljudske intervencije”** u financijskim uslugama na daljinu;
* smatra da je **povećanje povjerenja u naše financijske sustave** temeljno načelo kojim se podupire društvo u području financijskih usluga koje su namijenjene potrošačima i skreće pozornost na **potrebu za dosljednim ulaganjem u kibersigurnost**;
* smatra da su financijske usluge na daljinu savršena prilika da se **ojača poštovanje prava potrošača** i **potaknu poduzeća na ulaganja** u to područje;
* snažno preporučuje da se **umjetna inteligencija upotrebljava za izgradnju boljeg i integriranijeg jedinstvenog tržišta** koje podupire građane i osigurava sigurno poslovanje unutar financijskog sustava;
* ustraje u tome da je **potrebno pojasniti aktivnosti poduzeća sa sjedištem izvan EU-a**, koje mogu utjecati na europske građane;
* poziva na djelovanje u pogledu **pravila i normi o objavljivanju povezanih s osjetljivim procesom pružanja financijskih usluga na daljinu**;
* smatra da je **ulaganje u infrastrukturu ključno za bolju provedbu Direktive** i stvarnu korist od njezinih načela kako bi se postigli bolji rezultati.

|  |  |
| --- | --- |
| ***Kontakt:*** | *Marie-Laurence Drillon* |
| *Telefon:* | *00 32 2 546 83 20* |
| *e-adresa:* | *Marie-Laurence.Drillon@eesc.europa.eu* |

# **STRUČNA SKUPINA ZA POLJOPRIVREDU, RURALNI RAZVOJ I OKOLIŠ**

* ***Energetska i digitalna tranzicija u ruralnim područjima***

|  |  |
| --- | --- |
| **Izvjestitelj:** | John COMER (Skupina organizacija civilnog društva – IE) |
| **Suizvjestitelj:** | Luis MIRA (Skupina poslodavaca – PT) |

|  |  |
| --- | --- |
| **Referentni dokument:**  | samoinicijativno mišljenjeEESC-2022-0484-00-00-AC |

**Ključne točke**

EGSO:

* smatra da kombiniranoj strategiji za energetsku i digitalnu tranziciju u ruralnim područjima nije posvećena razina pozornosti i potpore koju bismo očekivali. Najugroženijim ruralnim područjima treba posvetiti posebnu pozornost kako nitko ne bi bio zapostavljen;
* uvjeren je da će budući uspjeh Europe uvelike ovisiti o tome postupamo li s ruralnim područjima na način koji je u ravnoteži s urbanim područjima;
* ističe da je, kako bi se u planovima za oporavak i otpornost na razini EU-a ili na nacionalnoj razini potpuno iskoristio doprinos ruralnih područja, pokrivenost brzim internetskim vezama nužna na cjelokupnom teritoriju, uključujući rijetko naseljena područja;
* smatra da državna tijela i pružatelji usluga trebaju razviti aplikacije pristupačne korisnicima koje su posebno prilagođene načinu života i aktivnostima u ruralnim područjima. Primjenom tih tehnologija smanjit će se, primjerice, ugljični otisak poljoprivrede (precizna poljoprivreda) i poboljšati dostupnost udaljenih područja (bespilotne letjelice);
* naglašava da korisnici iz ruralnih područja raznih dobnih skupina moraju dobiti mogućnost odgovarajućeg osposobljavanja i usavršavanja kako bi se mogli koristiti tom novom digitalnom tehnologijom. S pomoću uključivosti u područjima u nepovoljnijem položaju također se mora omogućiti pristup potrebnim uređajima, i to zajedničkom uporabom ili državnim subvencijama za njihovu kupnju;
* zaključuje da je uvođenje digitalnih tehnologija u ruralnim područjima nužno za potporu energetskoj tranziciji;
* naglašava da je, s obzirom na to da 30 % stanovništva EU-a živi u ruralnim područjima, pravedna ruralna energetska tranzicija ključna sastavnica pravedne tranzicije prema klimatski neutralnoj, održivoj i prosperitetnoj Europskoj uniji, u skladu s Teritorijalnim programom 2030.;
* Komisija je predložila da 20 % ulaganja iz instrumenta *Next Generation EU* bude u digitalnom sektoru. EGSO preporučuje da sve države članice najmanje 10 % tih sredstava namijene digitalnom sektoru u ruralnim područjima, i to bez nametanja nepotrebnog birokratskog opterećenja.

|  |  |
| --- | --- |
| ***Kontakt:*** | *Arturo Iniguez Yuste* |
| *Telefon:* | *00 32 2 546 87 68* |
| *e-adresa:* | *Arturo.Iniguez@eesc.europa.eu* |

* ***Socijalni dijalog u kontekstu zelene tranzicije***

|  |  |
| --- | --- |
| **Izvjestiteljica:** | Lucie STUDNIČNÁ (Skupina radnika – CZ) |
| **Referentni dokument:**  | razmatračko mišljenje na zahtjev češkog predsjedništva VijećaEESC-2022-01682-00-00-AC |

**Ključne točke**

EGSO:

* dostavlja ovo **razmatračko mišljenje** na zahtjev **češkog predsjedništva EU-a** u okviru ocjenjivanja socijalne dimenzije europskog zelenog plana, a osobito uloge socijalnog dijaloga;
* **pozdravlja snažan i ambiciozan okvir klimatske politike uspostavljen unutar europskog zelenog plana**, koji je ojačan povezanim zakonodavnim mjerama, **ali** također ističe da, unatoč svim pozitivnim izjavama, **njegova socijalna dimenzija i dalje nije dovoljno razvijena**;
* vjeruje da su **postojeće inicijative usmjerene na suočavanje s društvenim izazovima zelene preobrazbe i dalje rascjepkane**. Mehanizam za pravednu tranziciju ograničen je i usmjeren na mali dio postupka tranzicije. Predloženi Socijalni fond za klimatsku politiku imat će ograničeno područje primjene i svrhu i njime će se prije svega postići ravnoteža između regresivnih distribucijskih učinaka planiranog sustava trgovanja emisijama 2 za prijevoz i zgrade (osobito vidjeti mišljenje EGSO-a „Socijalni fond za klimatsku politiku”). Iako **EGSO pozdravlja Preporuku Vijeća o osiguravanju pravedne tranzicije prema klimatskoj neutralnosti**, također ističe da ta neobvezujuća preporuka državama članicama ne pruža sveobuhvatnu političku platformu koja je EU-u potrebna kako bi se nosio s učincima tranzicije na zahvaćene radnike, regije i ranjive pojedince;
* naglašava da **EU treba imati snažan okvir za osiguravanje jednakih uvjeta** za upravljanje tranzicijom. Takvim čvrstim okvirom EU-a za pravednu tranziciju trebalo bi se, među ostalim, baviti pitanjem predviđanja promjena u zelenoj preobrazbi i upravljanja tim promjenama pomoću konstruktivnog sudjelovanja radnika, poduzeća i građana;
* predlaže **sustavno evidentiranje i praćenje socijalnog dijaloga na razini država članica** i smatra da su potrebne daljnje komparativne studije kako bi se istražila uloga socijalnog dijaloga u nacionalnim energetskim i klimatskim planovima, primjerice nacionalnim planovima za oporavak i otpornost. Vjeruje da bi **socijalni dijalog trebao postati sastavni element politika uspostavljenih kako bi se postigli ciljevi klimatske politike za 2050., uključujući nacionalne energetske i klimatske planove, nacionalne planove za oporavak i otpornost i planove za pravednu tranziciju**.

|  |  |
| --- | --- |
| ***Kontakt:*** | *Judit Carreras Garcia* |
| *Telefon:* | *00 32 2 546 84 21* |
| *e-adresa:* | *Judit.CarrerasGarcia@eesc.europa.eu* |

# **VANJSKI ODNOSI**

* ***Geopolitički učinak energetske tranzicije***

|  |  |
| --- | --- |
| **Izvjestitelj:** | Tomasz Andrzej WRÓBLEWSKI (Skupina poslodavaca – PL) |
| **Suizvjestitelj:** | Ioannis VARDAKASTANIS (Skupina organizacija civilnog društva – EL) |
|  |
| **Referentni dokument:**  | samoinicijativno mišljenjeEESC-2022-01398-00-00-AC |

**Ključne točke**

EGSO:

* pohvaljuje napore Europske komisije i pojedinačnih država članica koje su ubrzale proces oslobađanja od ovisnosti o opskrbi energijom iz Rusije;
* smatra da je, s obzirom na dinamiku rata u Ukrajini, ipak potrebno ubrzati taj proces uvođenjem strogog embarga koji mora biti popraćen brzim razvojem alternativnih čistih izvora energije;
* pozdravlja činjenicu da je Europa i dalje na čelu energetske tranzicije, ali ističe da promjene unutar EU-a nisu dovoljne za ublažavanje učinaka globalnih emisija i da je u našem jasnom interesu djelovati na međunarodnoj razini, u pogledu klimatskih promjena i u pogledu gospodarskog rasta za osiguravanje održivog globalnog razvoja;
* pozdravlja brojne **inicijative EU-a** kojima se jača **unutarnja otpornost EU-a**, kao što je REPowerEU, ili inicijative kojima se doprinosi **političkoj stabilnosti**, kao što su Partnerstvo za pravednu energetsku tranziciju, Global Gateway i Zeleni program za zapadni Balkan;
* pozdravlja inicijativu za priključivanje Moldove i Ukrajine na europsku energetsku mrežu, ali i poziva na **povremeno preispitivanje geopolitičke situacije** koja je rezultat dinamičnih promjena energetske strukture u zemljama kao što su Armenija, Gruzija i Kazahstan;
* skreće pozornost na potrebu izgradnje posebnih odnosa sa zemljama koje su glavni dobavljači teških metala i sirovina potrebnih za proizvodnju tehnologija čiste energije, a koje bi mogle biti ugrožene. To iziskuje razvoj cijele jedne nove podvrste međunarodnih odnosa: europske energetske diplomacije.

|  |  |
| --- | --- |
| ***Kontakt:*** | *Andreas Berger* |
| *Telefon:* | *00 32 2 546 90 62* |
| *e-adresa:* | Andreas.Berger*@eesc.europa.eu* |

# **SAVJETODAVNO POVJERENSTVO ZA INDUSTRIJSKE PROMJENE**

* ***Tehnologije uklanjanja ugljika za dekarbonizaciju industrije***

|  |  |
| --- | --- |
| **Izvjestitelj:** | Andrés BARCELÓ DELGADO (Skupina poslodavaca – ES) |
| **Suizvjestiteljica:** | Monika SITÁROVÁ (Cat. 2 – SK) |
|  |
| **Referentni dokument:**  | samoinicijativno mišljenjeEESC-2022-01057-00-00-AC |

**Ključne točke**

EGSO:

* Ponovno izražava svoju snažnu potporu obvezama iz zelenog plana i jačanju strateške autonomije u opskrbi energijom i vodećeg položaja u industriji.
* Ističe da se ne mogu zanemariti učinci rata u Ukrajini na dostupnost energije i sirovina i tu situaciju treba pratiti u okviru europskog semestra.
* Naglašava da je za uspjeh elektrifikacije i proizvodnje zelenog vodika potrebna dostatna količina i odgovarajuća kombinacija obnovljive energije za zelenu tranziciju u proizvodnoj industriji. Tehnologije za uklanjanje ugljikova dioksida, hvatanje i skladištenje ugljika te hvatanje i uporabu ugljika pomoći će industriji da postigne klimatsku neutralnost. Uvođenje energije iz obnovljivih izvora u cijeloj Europi nužno je za ostvarenje ciljeva iz zelenog plana.
* Ističe da će dekarbonizacija iziskivati temeljitu preobrazbu industrijskih aktivnosti (u sljedećih 30 godina).
* Naglašava da su stoga razvoj tehnologija te obrazovanje i prekvalifikacija radne snage od ključnog značaja za zelenu tranziciju u proizvodnoj industriji.
* Ističe da povećanje upotrebe alternativnih sirovina, osobito održive biomase, može doprinijeti održivom uklanjanju ugljika iz atmosfere.
* Poziva na očuvanje konkurentnosti europske industrije.
* Naglašava da će se održavanjem čvrste industrijske osnove unutar EU-a europskom društvu osigurati blagostanje, kvalitetna radna mjesta i predanost borbi protiv klimatskih promjena. Da bi zadržala konkurentnost europska industrija mora, pomoću odgovarajućeg regulatornog okvira, ulagati u Europu, kako u istraživanje, inovacije i razvoj tako i u postrojenja i opremu.

|  |  |
| --- | --- |
| ***Kontakt:*** | *Ioannis Diamantopoulos* |
| *Telefon:* | *00 32 2 546 91 70* |
| *e-adresa:* | *Ioannis.Diamantopoulos@eesc.europa.eu* |

* ***Jačanje obrane putem nabave***

|  |  |
| --- | --- |
| **Glavni izvjestitelj:** | Maurizio MENSI (Skupina organizacija civilnog društva – IT) |
| **Glavni suizvjestitelj:** | Jan PIE (Cat. 1 – SE) |
|  |
| **Referentni dokument:**  | COM(2022) 349 finalEESC-2022-03971-00-00-AC |

**Ključne točke**

EGSO:

* pozdravlja Prijedlog uredbe o uspostavi Akta o jačanju europske obrambene industrije putem zajedničke nabave (dalje u tekstu: Instrument) radi brzog jačanja europske obrambene industrije i obrambenih sposobnosti s obzirom na izazove koji neposredno proizlaze iz ruske invazije na Ukrajinu;
* podržava ciljeve Instrumenta za poboljšanje europske obrambene industrijske i tehnološke baze (EDTIB);
* smatra da je Instrument koristan za bolje strukturiranje i organizaciju aktualnog visokog porasta potražnje za hitnom standardnom opremom, ali da se ne može smatrati pretečom budućeg europskog programa ulaganja u obranu jer je sa stajališta industrijske politike riječ o prilično slabom instrumentu;
* slaže se da je potrebno djelovati kako bi se ubrzala prilagodba industrije strukturnim promjenama;
* smatra da je zajednička nabava potrebna kako bi se izbjeglo da povećana nacionalna ulaganja u obranu pogoršaju fragmentaciju europskog obrambenog sektora, ograniče potencijal za suradnju, povećaju vanjsku ovisnost i otežaju interoperabilnost. Zajedničkom nabavom omogućilo bi se svim državama članicama da brzo zadovolje svoje najhitnije potrebe u pogledu kapaciteta, koje su otkrivene ili pogoršane odgovorom na rusku agresiju na Ukrajinu;
* smatra da obnova zaliha često podrazumijeva zamjenu proizvoda poslanih u Ukrajinu potpuno istim proizvodima. Takva nabava nema nužno važan strukturni učinak na industriju, a ni ne potiče tehnološke inovacije. EGSO stoga dvoji treba li logiku Instrumenta izravno proširiti na budući europski program ulaganja u obranu;
* pozdravlja pristup poticanja zajedničke nabave izravnom financijskom potporom iz proračuna EU-a, ali sumnja da će financijska omotnica od 500 milijuna EUR biti dovoljna da uistinu utječe na odluke država članica o javnoj nabavi;
* pozdravlja činjenicu da je financijska potpora EU-a ograničena na nabavu obrambenih proizvoda iz EU-a ili pridruženih zemalja;
* poziva na fleksibilno tumačenje zahtjeva da obrambeni proizvod ne podliježe ograničenju od strane nepridružene treće zemlje ili subjekta iz nepridružene treće zemlje;
* poziva države članice da blisko surađuju s radnom skupinom za zajedničku nabavu u području obrane koju su osnovali Europska komisija i Visoki predstavnik / čelnik Europske obrambene agencije kako bi se zajamčila uspješna provedba Instrumenta.

|  |  |
| --- | --- |
| ***Kontakt:*** | *Adam Plezer* |
| *Telefon:* | *00 32 2 546 86 28* |
| *e-adresa:* | *Adam.Plezer@eesc.europa.eu* |

1. Europska komisija je 2012. objavila svoj Akcijski plan za radnu snagu u području zdravstva u EU-u. [↑](#footnote-ref-1)